Diari Oficial de la Generalitat Valenciana


Sumari del DOGV 5232, del 03-04-2006 (2006/3669)

RESOLUCIÓ de 23 de març de 2006, de la consellera de Cooperació i Participació, per la qual s'establixen les bases i es convoquen les ajudes a entitats per al foment de la participació infantil que desenvolupen la seua activitat a la Comunitat Valenciana en l'exercici 2006.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5232

Data del DOGV
:   03-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/3669


Data del document
:   23-03-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * drets del xiquet
    * participació social
    * educació
    * educació cívica
    * educació no formal
    * xiquet

RESOLUCIÓ de 23 de març de 2006, de la consellera de Cooperació i Participació, per la qual s'establixen les bases i es convoquen les ajudes a entitats per al foment de la participació infantil que desenvolupen la seua activitat a la Comunitat Valenciana en l'exercici 2006. [2006/3669]  
La Direcció General de Participació Ciutadana pretén fomentar, potenciar i crear vies que permeten la participació dels ciutadans en les polítiques públiques de la Generalitat, i amb eixe fi ha elaborat el I Pla de Participació Ciutadana dins del qual s'establix un dels projectes a desenvolupar denominat: Participar és cosa de tots. Este projecte va adreçat a millorar l'educació per a l'exercici de la ciutadania participativa, educand en els valors democràtics de la solidaritat, la tolerància, el respecte i la participació, amb accions com el foment de la participació infantil.  
És prioritari, per tant, per a la Generalitat, potenciar la participació i iniciativa social de la ciutadania a través de la infància, estimulant els xiquets i jóvens perquè dins del propi procés que comporta el seu desenvolupament com a persones, s'establisquen d'una forma natural i quotidiana vies de participació en la vida social, de manera que la participació infantil no siga un fi en ella mateixa, sinó un element del procés de socialització.  
El Consell de la Generalitat reconeix la importància de la participació infantil enfortint i estimulant la dinàmica participativa dels xiquets de manera que no sols formen part sinó que prenguen part en els assumptes que els afecten, actuant amb llibertat, intervenint, opinant i decidint.  
Per això, fent ús de les atribucions delegades pel president de la Generalitat, en la seua Resolució de 2 de novembre de 2004; de les facultats que em conferix l'article 3, del Decret 9/2004, de 3 de setembre, del president de la Generalitat, pel que s'encarreguen o deleguen funcions en el vicepresident del Consell de la Generalitat, en el conseller de Relacions Institucionals i Comunicació i en la consellera de Cooperació i Participació; segons allò que s'ha estipulat en l'article 17, del Decret 180/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat, i d'acord amb el que establix la normativa pertinent de la Llei d'Hisenda Pública de la Generalitat Valenciana, Text Refós aprovat per Decret Legislatiu de 26 de juny de 1991, del Consell de la Generalitat i la Llei 38/2003, de 17 de novembre, General de Subvencions, resolc:  
Primer. Convocatòria  
Convocar les ajudes destinades al Foment de la Participació Infantil per a entitats que desenvolupen la seua activitat a la Comunitat Valenciana, xifrant l'import global màxim destinat al present programa en 60.310 euros (seixanta mil tres-cents deu), finançat a càrrec de la línia de subvenció T4052000, inclosa en el Programa 112.90, Participació Ciutadana, del Pressupost de la Generalitat per a l'exercici 2006.  
Segon. Bases  
Aprovar les bases per les quals es regula la convocatòria de subvencions per a entitats que desenvolupen la seua activitat a la Comunitat Valenciana, per al foment de la participació infantil, models de sol·licitud i documents complementaris que s'inclouen en annexos a esta resolució.  
Contra esta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, o bé un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa-Administrativa, sense perjuí que s'utilitze qualsevol altra via que es considere oportuna.  
València, 23 de març de 2006. La consellera de Cooperació i Participació (per delegació del president de la Generalitat de 2 de novembre del 2004), Gema Amor Pérez  
ANNEX I  
Bases de la convocatòria  
Primera. Objectiu  
La present convocatòria té com a objectiu fomentar la participació infantil a través de la subvenció d'un projecte d'educació per a la participació, que podrà ser presentat per una entitat a nivell individual, o per diverses entitats conjuntament.  
Segona. Beneficiaris  
Podran beneficiar-se del present programa d'ajudes totes les entitats que desenvolupen la seua activitat a la Comunitat Valenciana i complisquen els requisits establits en les bases quarta i quinta.  
Tercera. Actuacions subvencionables  
Seran subvencionables a través del programa d'ajudes que la present resolució regula, les despeses que comporte el projecte de participació infantil elaborat per les entitats que les sol·liciten, sempre que els seus destinataris siguen els xiquets, xiquetes i jóvens de la Comunitat Valenciana i tinguen com a finalitat promoure accions i activitats encaminades a:  
. Informar sobre els drets del xiquet i el seu exercici   
. Donar a conéixer el dret a la participació  
. Sensibilitzar la població infantil sobre la importància de participar.  
. Promoure formes de participació infantil dins de l'àmbit escolar.  
. Donar formació als professors sobre els drets dels xiquets i en concret el dret a la participació infantil  
. Animar, motivar i estimular els xiquets i jóvens per a aconseguir una participació infantil activa.  
. Divulgar i sensibilitzar a la societat valenciana sobre el dret a la participació infantil i la seua importància.  
Els programes que se subvencionen necessàriament hauran de realitzar-se l'any que se sol·licita l'ajuda i es referiran, a: campanyes informatives als centres educatius, xarrades, cursos de formació, exposicions i concursos entre els jóvens i xiquets.  
A més, atenent a les previsions previstes en els articles 7, 8 i 9 de la Llei 11/2003, de 10 d'abril, sobre l'Estatut de les Persones amb Discapacitat, pels quals s'establixen determinades mesures per a afavorir la integració laboral de les persones amb discapacitat, el desenvolupament reglamentari de la qual està previst en el Decret 279/2004, de 17 de desembre, del Consell de la Generalitat pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, particularment els seus articles 5 i 6, s'establix que les entitats sol·licitants d'ajudes o subvencions hauran de complir i acreditar per mitjà de declaració responsable, la normativa sobre integració laboral de persones amb discapacitat i que en cas d'empat entre les millors proposicions presentades, s'efectuarà l'adjudicació a favor d'aquella entitat que acredite amb anterioritat a la publicació de la present convocatòria, ocupar un percentatge major de treballadors amb discapacitat en relació al total de la plantilla o es comprometen a contractar un percentatge de treballadors amb discapacitat durant tot el període de duració de la subvenció.  
Quarta. Formalització de sol·licituds i termini de presentació  
La sol·licitud, haurà de presentar-se en el termini de 10 dies naturals, a comptar de l'endemà a la publicació de la convocatòria en el Diari Oficial de la Generalitat Valenciana, dirigida a la Direcció General de Participació Ciutadana de la Presidència de la Generalitat (Plaça Sant Nicolau, 2, 46066-València), en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
La sol·licitud, formalitzada en el document 1 de l'annex II de la present resolució, anirà acompanyada dels originals o fotocòpies compulsades dels documents següents:  
a) Estatuts de l'entitat sol·licitant, així com la documentació que acredite la representació que ostenta la persona que firma la sol·licitud i fotocòpia compulsada del NIF.  
b) Número de registre general de l'entitat.  
c) Declaració de qui és el representant legal de l'entitat i fotocòpia compulsada del seu document nacional d'identitat.  
d) Resum del pressupost de l'exercici corrent.  
e) Memòria descriptiva de les activitats relacionades amb la infància, dutes a terme per l'entitat durant l'exercici 2005 i de les realitzades o previstes realitzar durant l'exercici 2006, així com un resum dels ingressos i de les despeses de cada una d'elles.   
f) Certificat de la Tresoreria General de la Seguretat Social acreditatiu d'estar al corrent de les seues obligacions enfront de la seguretat social.  
g) Certificat de l'Agència Estatal de l'administració Tributària acreditatiu de trobar-se al corrent de les seues obligacions tributàries davant de la hisenda estatal.  
h) Certificat dels servicis territorials de la Conselleria d'Economia, Hisenda i Ocupació, de trobar-se al corrent de les seues obligacions tributàries amb la Generalitat.  
i) Certificat acreditatiu de trobar-se al corrent de les seues obligacions tributàries amb la hisenda local, la qual cosa es justificarà per mitjà de certificació expedida pel tresorer de l'ajuntament respectiu.  
j) S'hauran d'aportar les dades bancàries identificatius (CCC-Codi Compte Client-20 dígits) de l'entitat financera en què es desitgen rebre els pagaments per transferència que procedisquen, per mitjà de la formalització de la corresponent fitxa de manteniment de tercers (alta d'entitat de crèdit) que figura com a document 2 en l'annex II de la present convocatòria d'ajudes.  
k) Declaració responsable o qualsevol dels mitjans establits en l'article 13.7 de la Llei 38/2003, de 17 de novembre, General de Subvencions, firmada pel responsable de l'entitat sol·licitant de no incórrer en cap de les circumstàncies previstes en els articles 13.2 i 13.3.  
En la sol·licitud constarà necessàriament el compromís d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera. Així mateix, constarà el compromís de donar l'adequada publicitat del finançament de l'actuació a través d'esta ajuda així com el compromís de reintegrar les quantitats que s'hagueren percebut, en cas de revocació de l'ajuda, així com de comunicar a la Presidència de la Generalitat les ajudes sol·licitades i/o obtingudes per a la mateixa finalitat, de qualsevol altra administració pública i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.  
Si la sol·licitud no reunix els requisits i documents que s'assenyalen en esta base es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Quinta. Criteris per a la concessió   
Per a la distribució de la dotació pressupostària, es tindran en consideració els criteris següents:  
a) L'originalitat de l'actuació que es pretén realitzar.  
b) La cooperació interassociativa que el projecte aconseguix d'altres entitats ciutadanes com a col·laboradores o copromotores.  
c) Pressupost de l'entitat i de l'actuació a realitzar.  
d) Trajectòria, prestigi i experiència de l'entitat en promoció i defensa dels drets de la infància.  
Sexta. Resolució de les sol·licituds  
1. Per a l'estudi i valoració de les sol·licituds presentades per les entitats es constituirà una comissió avaluadora presidida per la directora general de Participació Ciutadana més dos vocals designats per esta. La comissió elaborarà una proposta en relació amb les distintes sol·licituds presentades.  
2. Per delegació del president de la Generalitat l'òrgan competent per a la resolució dels expedients, és la consellera de Cooperació i Participació, que així mateix podrà dictar les resolucions i adoptar les mesures que siguen necessàries per al compliment i desenvolupament d'allò que s'ha estipulat en la present disposició, així com resoldre totes les incidències que es plantegen en la seua interpretació i execució, tot això de conformitat amb l'article 47, del Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei d'Hisenda Pública de la Generalitat.  
El termini màxim per a resoldre i notificar les sol·licituds serà el de dos mesos comptats des de la publicació de la present resolució en el Diari Oficial de la Generalitat Valenciana, transcorregut el qual sense que haja recaigut una resolució expressa, podran entendre's aquelles desestimades.  
Les resolucions, expresses o presumptes, posaran fi a la via administrativa, aplicant-se el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'eficàcia de la concessió de l'ajuda quedarà supeditada al compliment dels termes i condicions de la concessió.  
La no presentació de la justificació de la despesa en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjuí que se celebre, amb caràcter previ a qualsevol decisió, el tràmit d'audiència legalment establit.  
4. A l'efecte de concretar els termes de l'execució del projecte seleccionat, se subscriurà el corresponent conveni.  
Sèptima. Quantia de les ajudes  
La quantia de les ajudes serà determinada en el procés de selecció tenint en compte les disponibilitats pressupostàries, els criteris de selecció, el projecte seleccionat i les entitats que individual o conjuntament ho hagen presentat.  
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.  
Octava. Forma de pagament  
El pagament s'efectuarà contra la justificació de la subvenció per part del beneficiari, de conformitat amb el que disposa l'article 47, bis, del Text Refós de la Llei d'Hisenda Pública Valenciana i l'article 30 de la llei 38/2003, de 17 de novembre, General de Subvencions.  
Novena. Justificació de la subvenció  
1. Els justificants, acompanyats de la certificació que figura com a document 3 en l'annex II de la present convocatòria, aniran adreçats a la directora general de Participació Ciutadana, i podran presentar-se fins al 25 de novembre del 2006, inclusivament, en la Presidència de la Generalitat, a l'efecte de poder lliurar-se les quantitats corresponents. Els justificants hauran de correspondre's amb el pressupost detallat de les activitats en la sol·licitud de subvenció  
2. Per a efectuar el pagament els beneficiaris de la subvenció hauran de presentar la documentació següent:  
. Factures originals de les despeses realitzades degudament formalitzades d'acord amb el que establix el Reial Decret 1496/2003, de 28 de novembre, pel qual aprova el reglament que regula les obligacions de facturació, i es modifica el Reglament de l'Impost sobre el Valor Afegit. (BOE núm. 286, de 29 de novembre de 2003).  
. Memòria explicativa i detallada de les activitats realitzades i que han sigut subvencionades.  
. Així mateix haurà d'aportar-se una declaració responsable firmada pel president de l'entitat en què conste que no s'ha rebut capsubvenció o cap ajuda, procedent d'una altra administració o ens públic o privat, que cobrisca la part de les despeses que se subvencionen per la Presidència de la Generalitat per mitjà de la present resolució i que ha complit en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.  
Deu. Obligacions dels beneficiaris  
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció, del conveni de col·laboració que se subscriga entre la Conselleria de Cooperació i Participació i el beneficiari, i en general de la normativa vigent que se li aplique. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.  
Onze. Revisió d'expedients  
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.  
En els dits casos es procedirà a la incoació de l'oportú expedient que, amb audiència prèvia de l'interessat, serà resolt atenent a la delegació del president de la Generalitat per la consellera de Cooperació i Participació.  
2. El falsejament o ocultació de dades i documents, en quant que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.  
3. La Presidència de la Generalitat es reserva el dret a realitzar quantes inspeccions tècniques i administratives es consideren necessàries a fi de conformar la correcta execució de l'actuació subvencionada.  
Dotze. Normativa aplicable  
En tot el no previst en esta resolució les entitats beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2006, així com la Llei General de Subvencions i la resta de normativa vigent que se li aplique.